Hét alapkérdés, amit meg szoktak kérdezni a keresztyén hitről

Ez az értekezés arra szolgál, hogy fel tudjunk készülni azokra a kérdésekre, amelyeket a nem hívők általában kérdeznek, amikor már érdemben elkezdtünk beszélgetni velük a hitünkről. Ugyanis ha nem tudjuk megfelelően védeni a hitünket vagy nem tudunk megfelelő érveket mondani, akkor az csakis a nem hívő hitetlenségét erősíti meg. Az értekezés forrása Paul Little Mondjuk el, de hogyan? című könyve. (1996-os kiadás, Harmat könyvkiadó, 6. fejezet). Little ugyanis több, mint 200 egyetemen több ezer egyetemistának beszélt a keresztény hitről. Az volt az általános tapasztalata, hogy 7 jól körülhatárolható kérdést tettek fel a legtöbben, sőt szinte minden előadásán mind a hét kérdést feltették neki. Néha-néha más-más formában tették fel az egyes kérdéseket. A következőkben 7 pontba szedtem össze mindegyik kérdést, egy magyarázattal és néhány igehellyel, ami segít a kérdéseket minél sokrétűbben megválaszolni. 

1.) Mi van azokkal az emberekkel, akik soha nem hallottak Jézus Krisztusról?

Ehhez négy fő szempontot kell tudni: 1.) Ez a terület elég homályos a Bibliában, hiszen maga a Biblia azért íródott, hogy aki olvassa, vagy hallja az igét, az üdvözülhessen. Ezért kevés utalás van arra, hogy Isten hogyan fogja kezelni a pogány népeket, akik nem hallottak Jézusról. Az 5Mózes 29, 29 így szól: „A titkok az Úréi, a mi Istenünkéi, a kinyilatkoztatott dolgok pedig a mieink és a fiainkéi mindörökké.” Amit tudunk: 2.) Mindenkitől a saját szintjén kéretik számon istenismerete: Olvassuk el a Róm. 2,12-16-ot! Ez az igeszakasz arról szól, hogy ha valakinek mégsem volt alkalma hallani Jézusról a saját kultúrájában, azt Isten a saját törvényei által fogja megítélni, azok által a törvények által, amelyeket a saját kultúrája állított fel magának. Ez egyben jó bizonyíték arra, hogy létezik egy külön erkölcsi törvényrendszer, amit nem az ember „teremtett”, és ami ezen túl van: amit Isten hozott létre, és a szívünkbe írta! Emellett biztosak lehetünk benne, hogy Isten ezekről az emberekről is gondoskodik, és valamilyen megoldást talál az ő számukra is! Van rá példa, hogy egy pogány király, Nabukadnecár elfogadta Istent. Aki nem a kiválasztott népbe tartozott, annak is volt lehetősége, hogy valamilyen médiumon keresztül halljon, vagy tudjon Istenről. 3.) A Róma 1,19-20 arról beszél, hogy „ami megismerhető az Istenből, az nyilvánvaló előttük, mivel Isten nyilvánvalóvá tette számukra.” Ennek jelentése: a világban rejlő rend azt mutatja, hogy egy feljebb való intelligencia hozta létre a világot, tehát van Isten, és megismerhető. Ha valaki az evolúcióra támaszkodik, nem zárja ki az isteni teremtés csodáját. Az evolúció a gének véletlenszerű keletkezését hangsúlyozza. Pedig végsősoron nincs véletlen, még az evolúcióban sem, mivel az anyag részecskéinek a pályái mind kiszámíthatók. Az evolúció tulajdonképpen egy kimondhatatlanul hatalmas és bonyolult háromtest-probléma – olyan hatalmas, hogy csak Isten tudja megérteni. Az evolúció három pontban is sántít: az elősejtek mégiscsak fizikai erők által összetartottak, a kladogramoknak rengeteg változata van: évente változik a gombák rendszertana. Harmadjára, kell, hogy létezzenek a köztes állapotok, mivel azok mégiscsak adaptívek valamilyen szempontból. De nincsenek. Negyedére, senki még nem látott élőlényt evolválni. 

Elolvashatjuk a 19. zsoltárt, és a Mt. 7,7-11-et. Aki őszintén keresi Istent, az biztos meg fogja tudni hallani az Ő szavát. És aki Istent keresi, annak minden a javára van. 

4.) A János 14,6 a jól ismert „Én vagyok az Út, az Igazság, és az Élet, nem mehet senki az Atyához, csakis énáltalam”. Ennek jelentése, hogy nem üdvözülhet senki anélkül, hogy Jézus Krisztust elfogadná, mint személyes Megváltót. Jézust azonban sok formában lehet elfogadni. A zsidó nép vándorolt a pusztában, véresáldozatot mutatott be, és aki felnézett a rézkígyóra a sivatagban, az megmenekült. Jézust, a Messiást várták. Jézus még az első ember előtt is létezett, tehát mindig is volt lehetőség a megváltást befogadni. Úgy beszél Róla az Írás néhány helyen, hogy eredete ősrégi időkre nyúlik vissza. Emellett érdekes megfigyelni, hogy a Biblia egyes helyein az ószövetségi emberek is találkoznak Jézussal.

2.) Létezhet másik út Jézus Krisztuson kívül?

Magyarul, miért nem érdemes egy másik vallást követni? A hinduk, buddhisták, és mohamedánok nem ugyanazt az Istent imádják, csak más néven? 

A hitnek sem az őszintesége, sem a mélysége nem hozhat létre igazságot. A hitet csakis a tárgya teszi érvényessé. Pusztán hit által valami nem válik igazzá, az igazság pedig nem veszti érvényét attól, hogy nem hiszünk benne. A döntő kérdés az igazság kérdése. Jézus Krisztus kimondta magáról, hogy Ő egyenlő az Atyával, és hogy Ő maga az egyetlen út, igazság, és élet. Ezért ne válasszunk más hitet, bármilyen jónak is tűnik! Ez tulajdonképpen jó is, mert így áll fenn az egység: ezért nem vagyunk mi keresztények elfogultak vagy önteltek. A többi hit azonban más, mint a kereszténység. A mohamedánok minden lényeges dolgot tagadnak Jézusról: hogy Isten fia, és hogy egyáltalán meghalt értünk, és feltámadt. A buddhizmusban pedig kozmikus egység a cél, a nirvána, ahol minden lélek egyesül. A kereszténységnél viszont Isten országáról hallunk, ahol mindenki külön entitás. A kereszténység gyökeresen különbözik minden más hittől: központi figurája, Jézus Krisztus testben jött el értünk; kijelentette magáról, hogy Ő Isten, és természetfölötti módon legyőzte a halált. Semmi más vallásnál nincs ez, ami elért volna legalább valamilyen hírnevet. Érdekes dolog megfigyelni azt, hogy tulajdonképpen mindenki Istent keresi valamilyen formában. Csak egy példa: egy motilone nevű indián törzs Brazíliában úgy vélte, hogy elszakadtak „az ő istenüktől”, de amikor egy amerikai misszionárius ellátogatott hozzájuk, és elmondta, hogy Jézus meghalt értünk, ennek a szakadásnak vége lett: teljes örömmel fogadták be Jézust, sőt azóta jobb hívők, mint némelyeink. Érdemes azt is megfigyelni, hogy még a rockzenében is jelen van az Isten keresése. A rockénekesek nem is tudják, de néhol szavaikban és gesztusaikban Istent keresik: egy olyan Valakit várnak, aki nagyobb náluk, és aki meg tudja őket védeni, ill. megváltani őket.


Gyakran azt hiszik az emberek, hogy Jézus elfogadása csak egy választás a sok közül, de valójában nekik csak négy választásuk van: Ő vagy hazug volt, vagy őrült, vagy legenda, vagy az Igazság. Az első három lehetősége van csak annak, aki elutasítja. Az első választás szinte lehetetlen, hiszen Jézus élete abból állt, hogy segített az embereken, meggyógyította, tanította, megvédte őket. Őrült sem lehetett, mivel amellett, hogy Isten fiának mondta magát, a paranoiának a klinikai jegyeit nem viselte; sőt azt állítják a pszichológusok, hogy az egész Hegyi Beszédnek a mondanivalója többet ér, mint az egész bruttó modern pszichológiáé! Jézus tudta, mi a boldogság, és hogy az ember miként érheti ezt el. Legenda sem volt, mivel történelmi feljegyzések vannak Jézusról Tacitus és Josephus római történelemírók által, akik így nyilatkoztak Jézusról: „olyan ember volt, aki szinte több volt, mint ember, és aki tanította az igazságot azoknak, akik boldogan tudták befogadni”. Emellett az újszövetségi iratokról régészetileg igazolták, hogy Jézus kortársai írták, így kevés idő volt arra, hogy egy bonyolult mondát terjesszenek, ami a következő századokban sem vesztett erejéből, sőt egyre inkább elterjedt.


Ha már csak az utolsó választás van hátra, rá lehet fordítani az emberek figyelmét arra, hogy ők miként viszonyulnak Jézushoz.

3.) Miért szenved az ártatlan?

Az emberek sokszor nem értik, miért nem segít az Isten azon az emberen, aki nyomorog, vagy azokon az embereken, akik háborúban halnak meg. Nem tudják megérteni, hogy Isten miért nem állítja meg a gonoszságot a világban. Tulajdonképpen az a helyzet, hogy amíg ebben a világban élünk, az a célunk, hogy a Teremtő Istent megismerjük, és hogy Ő elvegye rólunk a bűneinket. Ha a bűneinkben halnánk meg, sokkal rosszabb volna, mint bármilyen fájdalom vagy szenvedés, amit tapasztalhatunk a világban. Tulajdonképpen az ördög (a Sátán), Isten szolgája által is elér valamilyen célt az Úr, különben nem teremtette volna. Isten azt akarja, hogy mi emberek szabad akaratunkból Őt válasszuk, és ne a rosszat, a gonoszt. A lehetőség mindig is a miénk volt, Ádámtól és Évától kezdve. Tulajdonképpen mi is Ádámok és Évák vagyunk, akik úgy jövünk a világba, hogy távol vagyunk Istentől. Jóllehet nem a mi döntésünkön múlott, hogy a világra jövünk, így az a cél, hogy találjunk megváltást és kiutat. Ezért nem célravezető a gonosznak hódolni, hanem Jézust keressük, aki meghalt a bűneinkért. Jézus együtt szenvedett az emberekkel, és valamilyen úton-módon, a téren és időn át az ő teste nemcsak római vallatóinak a korbácsütéseit viselte el, hanem minden fájdalmun-kat. 


Az emberek sokszor azért is szenvednek, mert egymásnak okozunk kárt – bűneink miatt. Például azért halnak meg gyerekek egy város bombázásában, mert az emberek dobják le a bombákat. Vannak olyan emberek, akik torzként születnek ebbe a világba. Isten minden teremtése jó, és ha nem tudják úgy elfogadni Jézust, ahogy mi, a Teremtő Isten fog találni lehetőséget az ő számukra is, mert hatalma van rá.


Két idézet: Tulajdonképpen a szenvedés nem értelmetlen. Isten fel tudja használni arra, hogy magunkat formáljuk, tudjunk fejlődni egy romlott világban. Ezzel mutatja be az embernek, milyen is a lét Őnélküle, és ráébreszti az ember vágyódását feléje. A Prédikátor szavaival: „A jó napokban élj a jóval, a rossz napokban pedig lásd be, hogy ezt is, amazt is Isten készítette azért, hogy az ember ne találja ki, mi következik”. Jób szavaival, aki elvesztette egészségét, családját, vagyonát, barátait; aki szenvedett: „Mezítelen jöttem ki anyám méhéből, mezítelen is megyek el, az Úr adta, az Úr vitte el. Áldott legyen az Úr neve!” Mert az ember legnagyobb kincse az Istennel való személyes kapcsolat.

4.) Hogyan lehetségesek a csodák?


Fontos, hogy kerüljük az olyan vitát, amely egy bizonyos csodára vonatkozik, például az, hogy Jézus járt-e a vízen. Az a fontos, hogy a gyökértémához eljussunk: van-e Isten, vagy sem? Mert ha igen, akkor nyilvánvaló, hogy a csodák lehetségesek, mint Isten közvetlen cselekvése a világban. Isten jelenlétét három fő dolog támasztja alá: 1.) Isten jelenléte a teremtményeiből sejthető: olvassuk el a Róma 1, 19-20-at! „Mert ami megismerhető az Istenből, az nyilvánvaló előttük, mivel Isten nyilvánvalóvá tette számukra. Ami ugyanis nem látható belőle: az ő örök hatalma és istensége, az a világ teremtésétől fogva alkotásainak értelmes vizsgálata révén meglátható”.  Tény, hogy az ember értelemmel, érzékkel, szellemi képességekkel és szabad akarattal ajándékoztatott meg, amikkel a puszta anyag nem rendelkezik. Az ember bonyolult részekből áll, és ez nem lehet csak úgy véletlenül. Az első pontnál szolgáltam ellenérvekkel az evolúció ellen. 

2.) Sokszor azt mondják az emberek, hogy „Ha látnám Istent, akkor hinnék!” Ez nem ilyen egyszerű, hiszen volt már eset, amikor emberek találkoztak az Istennel, és ha Isten megjelenne, az valóban félelmetes tapasztalás lenne! Így inti Isten Mózest, amikor hozza a Tíz Parancsolatot a Sínai hegyről: „Menj le, és intsd meg a népet, hogy ne törjön előre azért, hogy lássa az Urat, mert akkor sokan elesnek közülük”. Sok ember azért veti el a csodák létét, mert azzal válaszolnak, hogy lehetnek olyan dolgok, amikre az ember nem tudja azonnal a megfelelő választ, de rövid időn belül azt is meg fogjuk tudni magyarázni (pl. a tudomány segítségével). Másrészt a jelenséget valamilyen bonyolult természeti jelenséggel magyarázzák. Különben is, a csoda nagyszerűsége csak három napig tart... Ezért kell egy olyan bizonyíték megint, ami rajtunk kívül áll, és ami bennünk van: méghozzá az Isten által a mi szívünkbe íródott erkölcsi törvény. Ezzel indítja C.S. Lewis a könyvét, a „Szerény Kereszténység”-et: az emberben benne van elválaszthatatlanul egy olyan törvény (nevezzük lelkiismeretnek), ami állandóan zavar minket, hogy jobban viselkedjünk (ne kövessünk el bűnt). Néha azt állítják az emberek, főleg evolucionisták, hogy ez azért van, mert kialakult bennünk emberekben, és hogy ez adaptív tulajdonság. Ez a belső törvény azonban más jellegű, nem egy adaptív tulajdonság, annál komplexebb. Ezért nem látjuk azt, hogy ateisták elmennének magukat kitombolni. (Néha igen, de bennük is megvan ez a belső erkölcsi törvény). 3.) Jézus Krisztus állításai isteni voltáról is bizonyítják, hogy Ő Isten: semmi más vallásban nincs, aki azt állította magáról, hogy Isten, egyedül Jézus. Olvassuk el a következő igéket!: Jn. 10,7: Bizony, bizony, mondom néktek: én vagyok a juhok ajtaja.”, Jn. 10,30: „Én és az Atya egy vagyunk.”, vagy Jn. 10,38: „de ha azokat teszem, akkor ha nekem nem is hinnétek, higgyetek a cselekedeteknek, hogy felismerjétek és tudjátok: az Atya énbennem van, és én az Atyában.” A második pontban írtam arról, hogy ez miért logikus. Tehát a válaszunk Jézussal kezdődjön. Itt van a helye a bizonyságtételnek is. Van egy kapcsolatunk az élő Istennel, és Ő egész közel van hozzánk, nem pedig távol! 


Sokszor az emberek úgy gondolják: a csodák a természeti törvényeket megszegik. De ha ez igaz lenne, Isten megszűnne Isten lenni, mivel a fizikai törvényeket is Isten alkotta. A fontos az, hogy mi ezt milyen szemszögből nézzük. A világ, amiben vagyunk, nem olyan világ, amelyben a csodák nem lehetségesek, hanem olyan világ, ahova beleférnek, - és mivel van Isten - a csodák annak szerves részei. Sokan próbálják Isten jelenlétét a természettudomány módszereivel megérteni. Működik ez így? Az Isten a láthatatlan Isten –  nem lehet közvetlenül megtapasztalni az öt érzékünkkel. Elismert, hogy a tudománynak sok és messzemenő eredményei vannak, de az összes lehetséges tudáshoz képest még csak infinitezimálisan keveset tudunk a világegyetemről. A legnagyobb tudósok és gondolkodók az elsők, akik beismerik, hogy nagyon keveset tudunk. A tudományos módszer nem tud az anyagon kívül mást érzékelni: például sosem mértünk szeretetet, vagy hallottuk az embereket gondolkodni. Istent máshogy kell megtapasztalni, nem lehet felboncolni, és mikroszkóp alá téve megvizsgálni. Istent a szívvel kell tapasztalni, Őt át kell élni, és engedni, hogy Ő hozzánk közeledjen. Ahogy Jézus is mondta: „Aki azt akarja tudni, hogy az én beszédeim igazak, éljen azok szerint.” A természettudományról még annyit, hogy ismétlődő jelenségeket mér. De a történelem csak egyszeri eseményekből áll, mégis tanulunk történelmet az iskolában. 


Néhol azt mondják, az ember a kezdetek óta hitt Istenben, hogy valamilyen védelmet és biztonságot kapjon tőle; érezze, hogy nincs egyedül. Azt mondják, az ember Istent teremtette az ő saját arcmására, és nem fordítva. Tehát az Isten egy mankó, aki támogatja és védelmezi őt. De ezt mondja Jézus a Lk. 14, 27-ben: „Ha valaki nem hordozza a maga keresztjét, és nem jön utánam, az nem lehet az én tanítványom”. Jézus Krisztus tulajdonkép-pen önmagunk tagadására hív fel (hogy igazi énünket kapjuk vissza őbenne), hogy kövessük őt. Erre azonban a legtöbb ember nem képes. Az ember, mivel bűnös, miért alkotna magának ilyen Istent? Az ember hogyan tudna kitalálni olyat, mint a Szentháromság: Atya, Fiú, és Lélek – amit az emberi ész valahogyan érezni tud, de megérteni nem? 


Végső soron az emberek nagy része akarja Istent megérinteni, mint valami kuriózumot, de nem akarnak térdet hajtani az Úr Jézus Krisztusnak, aki személyesen jött el értük tárt karokkal – ezzel tisztában kéne lenni.

5.) Vajon nincs tele a Biblia tévedésekkel?


Néha kellemetlenül ér minket egy ilyan kérdés: „hogy lehet az, hogy a Bibliában vannak olyan emberek, akik ötszáz évig éltek?”, vagy: „Isten hogyan tudta a világot hat nap alatt megteremteni?”. Néha azt mondják, hogy a Biblia sok tévedést tartalmaz. Az emberek nagy része tájékozatlan ilyen kérdésekben, főleg, mert nem olvassa a Bibliát. Lehet, hogy mi is tájékozatlanok vagyunk ilyen kérdésekben (vagy nem tudunk elég bizonyítékot). Ha nem tudjuk a választ, ne essünk pánikba, mert nyilván mi nem tudhatjuk a választ az összes kérdésre. De ígérjük meg a kérdezőnek, hogy szívesen felkutatjuk neki a kérdést. Rengeteg könyvet írtak mindenféle témáról. Ártalmas magatartás lehet az, ha kinevetjük a másik ember nézőpontját. Emlékezzünk csak arra, hogy olyan ember lehet ő, akit Isten hozzánk vezetett segítségért! 


Emlékezzünk arra is, hogy eddig senki nem állt elő olyan kérdéssel, vagy olyan bizonyítékkal, amelytől a kereszténység összeomlott volna. Gyakran jelennek meg azonban a népszerű újságokban olyan cikkek vagy történetek, hogy „Jézus áprilisban született”; vagy nemrég röppent fel egy olyan fantáziahír, miszerint most fedeztek fel olyan iratokat, amelyek mutatják, hogy sok dolog, amit a Bibliában találunk, nem is úgy van. Például, hogy Jézus Egyiptomban született. Az a baj ezekkel, hogy az ilyen tévedésekre már rájöttek volna sokkal korábban, miután a Bibliát megírták. Ilyenkor az a helyes, ha kinyitjuk Bibliánkat, és egyszerűen megvizsgáljuk, hogy az mit mond a témáról. Jó lenne azonban némi régészeti és történelmi tájékozottságot szerezni, hogy felkészültek legyünk ilyen kérdésekre. 

6.) Nemcsak pszichológiai természetű a keresztény tapasztalás?


Némelyek azt hiszik, azért vagyunk keresztények, mert így szoktattak rá minket gyermekkorunk óta, és hogy belénk ivódott ez a gondolkodás. Vagy valamilyen módon bele- magyarázzuk, hogy van Isten, és szükséget érzünk arra, hogy Ő legyen mellettünk. Sokan mankónak, gyengeségnek látják a kereszténységet. Azzal érvelnek, hogy a kereszténység lehet igaz az én számomra, de neki nem. Ha boldog vagy, éljél vele, de én nem hiszek benne.


Az az igazság, hogy a keresztények sokféleképpen tértek meg, de egy pontban azonos a történetük. Ez pedig annak az átélése, hogy Isten megbocsátotta vétkeinket, és hogy megújultunk Benne. Az ember lehet relatív, és elképzelheti bárkiről vagy bármiről, hogy az boldogságot jelent az ő számára. De a keresztény ember tapasztalata más jellegű. Egy olyan dolgot tapasztalt meg, amelynek az eredete rajta kívül áll. Ez pedig Jézus Krisztus kereszthalála. Ebben is különbözik a kereszténység más vallásoktól. Olvassuk el a Mt. 22,8-10-t!: „Akkor ezt mondta szolgáinak: A menyegző ugyan kész, de a meghívottak nem voltak rá méltók. Menjetek tehát a keresztutakra, és akit csak találtok, gonoszokat és jókat egyaránt, hívjátok el a menyegzőre. Kimentek a szolgák az utakra, összeszedtek mindenkit, akit csak találtak, gonoszakat és jókat egyaránt, és megtelt a lakodalmas ház vendégekkel.” A hívő ember inkább úgy érzi, hogy nem ő volt, aki választott, hanem Jézus jött el érte. Isten Jézusban töltötte be kinyilatkoztatását, hogy a Tőle származó egyszülött Fia tökéletes áldozata révén elégtételt nyer az emberiség bűneiért. Körülbelül 50 prófécia jövendöli Jézus eljövetelét. Olvassuk el az Ézs. 53, 5-t!: „Pedig a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg.”


Ajánlatos még a Feltámadás tényét is minél behatóbban ismerni, hogy tudjuk bizonyítani, bármikor kérdeznek is róla.

7.) Az igaz, erkölcsös élet nem juttat a mennyországba?


Kezdjünk egy különleges gondolattal: Jézus Krisztus azért halt meg a kereszten, hogy az emberiség bűneiért haljon meg. Ebben benne van minden gonosz cselekedet, hamis gondolat, mulasztás, és rosszindulat. Ez óriási, ha belegondolunk: Jézus Krisztus személyesen halt meg értünk, és ez Isten kijelentése! És ehhez nekünk csak el kell fogadnunk Isten kezéből, még nem is kell cselekedni érte semmit... Jézus ígéri: „Én azért jöttem, hogy életük legyen, sőt bőségben éljenek.”. Az a kérdés, hogy az Igazságot befogadjuk-e, vagy sem. Mert ha nem, elvetjük, és Vele együtt az örök életet is. Hiszen Isten mércéje a tökéletesség, velünk fogja ékesíteni mennyei koronáját. Ezt rengeteg ember félreérti. 1Jn. 1, 8-10: „Ha azt mondjuk, hogy nincsen bűnünk, önmagunkat csaljuk meg, és nincs meg bennünk az igazság. Ha megvalljuk bűneinket, hű és igaz ő: megbocsátja bűneinket, és megtisztít minket minden gonoszságtól. Ha azt mondjuk, hogy nem vagyunk bűnösök, hazuggá tesszük őt, és nincs meg bennünk az ő igéje.” Nem számít, hogy a bűn kis bűn, vagy nagy bűn – a lényeg az, hogy elválaszt minket Istentől. És amíg mi kényelmesen érezzük így magunkat, elvesztünk! Rengeteg ember nem veszi fontolóra azt, hogy mennyire lehet bűnös valójában. Az ördög azt hazudja, hogy az csak kis bűn, nem számít; az csak egy „fehér hazugság” volt. Mt. 5,27-28: „Hallottátok, hogy megmondatott: Ne paráználkodj! Én pedig azt mondom nektek: aki kívánsággal tekint egy asszonyra, már paráznaságot követett el vele szívében.”.  Ézs. 26,10: „Ha a bűnös kegyelmet kap, nem tanul igazságot, Becsületes országban is álnokul él, és nem nézi az Úr fenségét.”


Sok ember nem tudja megérteni az eredendő bűnt. Azt hiszik, hogy mivel minden ember külön lény, akkor ők nem kaptak semmi bűnt az első embertől. De a bűneset egy jelkép – mindannyian Ádámok és Évák vagyunk... Mert születésünk óta Istentől elválasztattunk – a kis gyereknek nem kell megtanítani a bűnt. 


Hogy ezt a dolgot jobban meg tudjuk magyarázni, éljünk a következő képpel: minden ember célja Hawaii szigete, és mindenki elindul feléje Kalifornia partjától. A legeslegerköl-csösebb ember a legeslegjobb úszónak felel meg. Bivalyerős, és tegyük fel, 100 kilométert tesz meg, mire belefárad. Egy átlagos ember, akinek volt egy kevés problémája az életben, középúton van, míg egy alkoholizmustól tönkrement ember a part közelében fetreng. Senki sem tudja elérni Hawaii-t, mert pusztán emberi erőből próbálkozik. Ehhez kell Jézus Krisztus áldozata; ő egyfajta mentőcsónak, aki felvesz minket, és elszállít (teljesen ingyen, és még kellemes is az utazás) Hawaii-ig. De a menny Hawaii-nál elképzelhetetlenül jobb! A többi vallás, akár A Vallás, bármi is az, ehhez képest csak úszóleckét ad. Az az ember, aki elhatározza magában, hogy jó lesz, és hogy nem követ el bűnt, az lesz az első ember, aki belátja, hogy ez lehetetlen. Egy hasonló példával: a vallás csak külsőség, egy bicikli, amivel próbálja átszelni az ember a kontinenst. De a hit ehhez képest egy automobil, amivel valóban el tudjuk érni a célt, és a cél elérése lehetséges, mert a Vezető tudja, hová megyünk.

